FCA10
Escrit d’interposició de recurs contenciós administratiu en el supòsit de via de fet de l’Administració. (article 45.1 LJCA, en relació amb els seus articles 25.2 i 30)

A LA SALA CONTENCIOSA ADMINISTRATIVA 
O
A LA SECCIÓ CONTENCIOSA ADMINISTRATIVA DEL TRIBUNAL D’INSTÀNCIA

...................., procurador/procuradora dels tribunals (preceptiu en cas d’adreçar-se a la Sala) / advocat/advocada de l’Il·lustre Col·legi d’Advocats de ........ (en cas d’adreçar-se a la Secció), en nom d .................., representació que acredito mitjançant l’escriptura de poder adjunta que presento / el certificat d’inscripció en l’Arxiu electrònic d’apoderaments judicials amb núm. de registre .........., comparec davant d’aquesta Sala / d’aquesta Secció del Tribunal d’Instància i 

MANIFESTO:

1.	Que uns operaris, els quals actuaven seguint les instruccions de ............., realitzaven les actuacions materials constitutives de via de fet consistents a ............................... (o indiqueu el supòsit equivalent).
2.	Que en data ...... el meu representat/da va presentar escrit en què requeria l’Administració esmentada, de conformitat amb el que disposa l’article 30 de la LJCA, perquè ordenés el cessament immediat d’aquella actuació, sense que fins a la data d’avui, després de deu dies, l’Administració hagi atès aquesta intimació (considereu que també es pot interposar el recurs contenciós sense necessitat de formular requeriment previ, en ser aquest potestatiu. En aquest cas, caldrà que suprimiu aquesta segona manifestació).
3.	Que, mitjançant aquest escrit, interposo recurs contenciós administratiu contra l’actuació material esmentada, de conformitat amb el que estableix l’article 45.1 de la LJCA i, en compliment del que disposa el seu apartat 2:
a)	adjunto com a document núm. 1 l’acreditació de la representació amb què comparec.
b)	adjunto com a document núm. 2 còpia registrada del requeriment a què fa referència l’article 30 de la LJCA.
c)	adjunto com a document núm. 3 el document que acredita la legitimació activa del recurrent (imprescindible quan la té per haver-la-hi transmès altri per herència o qualsevol altre títol).
d)	adjunto com a document núm. 4 el certificat que acredita el compliment dels requisits exigits per presentar aquest recurs contenciós administratiu (imprescindible quan es tracta de persones jurídiques, d’acord amb les normes o estatuts que els siguin d’aplicació, excepte si s’han incorporat o inserit dins de l’escriptura de poder).
4.	Que, tal com consta en el requeriment, l’actuació material constitutiva de via de fet consisteix en ..................
5.	Que, per procedir l’actuació en relació amb la qual interposo el recurs de ......... (òrgan administratiu autor de l’actuació material contra la qual es recorre) i com que consisteix en ............ (podeu indicar la matèria a l’efecte d’efectuar unes consideracions sobre la competència de l’òrgan judicial al qual s’adreça el recurs contenciós administratiu), la competència per conèixer del recurs correspon a aquesta Sala / aquesta Secció Contenciosa Administrativa del Tribunal d’Instància, segons el que disposa l’article ..... (8 per a les competències de les seccions contencioses administratives dels tribunals d’instància, 9 per a les competències del Tribunal Central d’Instància, 10 per a les competències de les sales dels TSJ, 11 per a les competències de la Sala de l’AN, o 12 per a les competències de la Sala del TS) de la LJCA, en atribuir-li la competència en matèria de .......................
Tanmateix, per al cas que no s’entengui així, és procedent que aquesta Sala / aquesta Secció trameti les actuacions a l’òrgan jurisdiccional competent, en aplicació del que disposa l’article 7.3 de la LJCA.

 Per això, 

SOL·LICITO:
1.	Que admeteu aquest escrit amb els documents que hi annexo.
2.	Que tingueu per interposat recurs contenciós administratiu contra l’actuació material constitutiva de via de fet de ....................
3.	Que, prèviament efectuats els tràmits preceptius, reclameu l’expedient administratiu a l’organisme esmentat, el qual heu de posar-me de manifest per formalitzar la demanda. 

ALTRESSÍ PRIMER DIC: Que, d’acord amb el que resulta de la legalitat vigent, interessa a aquesta part que el procés es tramiti en llengua catalana en les diverses instàncies que tinguin lloc a Catalunya.

Que l’Acord de la Sala de Govern del Tribunal Superior de Justícia de Catalunya, de 26 de gener de 2010, relatiu al dret d’adopció lingüística, preveu, com a punt tercer:

“Trametre un recordatori general adreçat als jutges i magistrats de l’àmbit d’aquest Tribunal Superior en què es reiterin les seves obligacions com a garants de l’efectivitat dels drets de les parts processals en els casos en què aquestes exerceixin el seu dret d’opció lingüística i, així mateix, recomanar-los que, des del mateix moment en què es tingui per exercit el dret, es consigni tal circumstància a la caràtula del procediment, en un lloc i de manera manifesta i visible, per tal que en instàncies superiors pugui constatar-se fàcilment l’opció escollida i assegurar-ne amb això l’efectivitat”.

D’acord amb tot l’anterior, i a l’empara de l’article 9 de la Carta europea de les llengües regionals i minoritàries, de l’article 13 de la Llei 1/1998, de 7 de gener, de política lingüística, i de l’article 231 de la Llei orgànica 6/1985, d’1 de juliol, del poder judicial,

SOL·LICITO: Que les actuacions d’aquest procés es tramitin en llengua catalana.

....., ....... de/d’................. de ..............